สั่งคุมเข้มเกษตรกร ห้ามตัดทุเรียนอ่อนขายเด็ดขาด หากตรวจพบโทษจำคุก 3 ปี
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยว่าจากที่มีข่าวว่ามีขบวนการลักลอบตัดทุเรียนอ่อนในพื้นที่จังหวัดจันทบุรีและจังหวัดใกล้เคียงออกมาขายจำนวนมาก โดยบางส่วนมีขบวนการลักลอบส่งออกไปยังต่างประเทศนั้น ล่าสุด ได้สั่งการให้หน่วยงานที่เกี่ยวข้อง ทั้งกรมส่งเสริมการเกษตรและกรมวิชาการเกษตร เข้าดำเนินการตรวจสอบเป็นการเร่งด่วนโดยเฉพาะล้งที่ส่งออกและให้รายงานมาที่กระทรวงเกษตรฯเป็นการเร่งด่วน หากพบว่ามีการลักลอบตัดทุเรียนอ่อนจริง จะดำเนินการขั้นเด็ดขาดเพื่อช่วยกันสกัดกั้นทุเรียนอ่อนในจังหวัดแหล่งผลิตที่สำคัญ โดยร่วมกับฝ่ายปกครองในพื้นที่ โดยใช้บทลงโทษทางกฎหมายได้แก่ ประมวลกฎหมายอาญามาตรา 271 ผู้ใดขายโดยหลอกลวงด้วยประการใดๆ ให้ผู้ซื้อหลงเชื่อในแหล่งกำเนิด สภาพคุณภาพ หรือปริมาณแห่งของอันเป็นเท็จนั้น ต้องระวางโทษจำคุกไม่เกิน 3 ปี หรือปรับไม่เกิน 6,000 บาท หรือทั้งจำทั้งปรับ และ พ.ร.บ. คุ้มครองผู้บริโภค พ.ศ. 2522 มาตรา 47 ผู้ใดเจตนาก่อให้เกิดความเข้าใจผิดในแหล่งกำเนิด สภาพ คุณภาพ ปริมาณ หรือสาระสำคัญประการอื่น อันเกี่ยวกับสินค้าหรือบริการไม่ว่าจะเป็นของตนเองหรือผู้อื่น โฆษณาหรือใช้ฉลากที่มีข้อความอันเป็นเท็จ หรือข้อความที่รู้หรือควรรู้อยู่แล้วว่าอาจก่อให้เกิดความเข้าใจผิดเช่นว่านั้น ต้องระวางโทษจำคุกไม่เกิน 6 เดือนหรือปรับไม่เกิน 50,000 บาท หรือทั้งจำทั้งปรับ ซึ่งเป็นมาตรการทางอาญาขอย้ำว่าการตัดทุเรียนอ่อน หรือด้อยคุณภาพออกจำหน่ายนั้น ทั้งเกษตรกรผู้ปลูกและพ่อค้าคนกลางที่รับมาจำหน่ายมีความผิดตามกฎหมายและเป็นการทำลายความเชื่อมั่นต่อผู้บริโภคและอาจส่งผลให้ราคาทุเรียนตกต่ำลงและสร้างปัญหาให้กับเกษตรกรที่ปลูกทุเรียนเองในระยะยาวด้วย สำหรับผลเสียหายที่เกิดจากการขายทุเรียนอ่อน นอกจากจะทำลายความเชื่อมั่นในคุณภาพสินค้าเกษตรของผู้บริโภคภายในประเทศแล้ว ยังจะส่งผลกระทบเป็นวงกว้างต่อตลาดส่งออกอีกด้วย